## Rješenje kojim se Gradu Splitu, odobrava prospekt o izdavanju obveznica javnom ponudom, u nematerijaliziranom obliku, na ime

### NN 62/2008 (30.5.2008.), Rješenje kojim se Gradu Splitu, odobrava prospekt o izdavanju obveznica javnom ponudom, u nematerijaliziranom obliku, na ime

# HRVATSKA AGENCIJA ZA NADZOR FINANCIJSKIH USLUGA

**2117**

Sukladno odredbama članka 15. stavak 1. točka 4. alineja 1. i članka 8. stavak
1. Zakona o Hrvatskoj agenciji za nadzor financijskih usluga (»Narodne novine«,
broj 140/05) i članka 22. stavka 4. Zakona o tržištu vrijednosnih papira
(»Narodne novine«, broj 84/02 i 138/06), temeljem zahtjeva Grada Splita, Split,
Obala kneza Branimira 17, za odobrenje prospekta o izdavanju obveznica javnom
ponudom i odobrenje objavljivanja podataka prilikom uvrštenja obveznica u prvu
kotaciju, Uprava Hrvatske agencije za nadzor financijskih usluga, na sjednici
održanoj 23. svibnja 2008. godine, donijela je

## RJEŠENJE

1. Gradu Splitu, Split, Obala kneza Branimira 17, odobrava se prospekt o
izdavanju obveznica javnom ponudom, u nematerijaliziranom obliku, na ime, u
ukupnom iznosu od EUR 8.200.000,00 u denominaciji od EUR 1, dospijeća 2017.
godine.
2. O zahtjevu Grada Splita, Split, Obala kneza Branimira 17, za odobrenje
objavljivanja podataka prilikom uvrštenja obveznica u prvu kotaciju Zagrebačke
burze, odlučit će se nakon potpunog okončanja postupka.
3. Ovo rješenje objavit će se u »Narodnim novinama«.

```
Obrazloženje
```

I. Grad Split, Split, Obala kneza Branimira 17 (u daljnjem tekstu: Izdavatelj),
podnio je 30. travnja 2008. godine, Zahtjev za odobrenje prospekta o izdavanju
obveznica javnom ponudom i odobrenje objavljivanja podataka prilikom uvrštenja
obveznica u prvu kotaciju, te dokumentaciju u privitku, sukladno odredbama
Zakona o tržištu vrijednosnih papira (»Narodne novine«, broj 84/02 i 138/06, u
daljnjem tekstu: Zakon) i Pravilnika o sadržaju zahtjeva i prilozima za
odobrenje prospekta i skraćenom prospektu (»Narodne novine«, broj 118/03, u
daljnjem tekstu: Pravilnik).
Odlukom Vlade Republike Hrvatske o davanju suglasnosti Gradu Splitu za zaduženje
izdavanjem municipalnih obveznica, od 4. travnja 2008. godine, dana je
suglasnost Gradu Splitu za zaduženje na domaćem tržištu kapitala, izdavanjem
municipalnih obveznica, u ukupnom iznosu od 8.200.000,00 EUR (protuvrijednost
60.000.000,00 kuna, prema srednjem tečaju Hrvatske narodne banke na dan obrade
zahtjeva), za financiranje razvojnih projekata, utvrđenih Odlukom o prihvaćanju
kapitalnih projekata koji se financiraju zaduživanjem putem obveznica (Službeni
glasnik Grada Splita 32/2005) i Odlukom Gradskog vijeća Grada Splita o
zaduživanju Grada Splita izdavanjem municipalnih obveznica, klasa:
402-01/07-01/138, urbroj: 2181/01-11-07-3 od 14. prosinca 2007. godine.
Sukladno navedenim odlukama Izdavatelj se zadužuje izdavanjem obveznica, javnom
ponudom, u nematerijaliziranom obliku, na ime, u ukupnom iznosu zaduženja od
8.200.000,00 EUR, u denominaciji od EUR 1, dospijeća 2017. godine.
Prinos izdanja obveznica utvrdit će se na temelju prinosa na 9-godišnji kamatni
Euroswap, utvrđenog u 10.00 sati 2 radna dana prije datuma izdanja obveznica,
uvećan za premiju koja odražava kreditni rizik izdavatelja te trenutačnu
situaciju na tržištu kapitala. Ulagatelji će na vrijeme biti upoznati s konačnim
prinosom, kamatnom stopom i cijenom izdanja kako bi svoju odluku donijeli na
temelju svih karakteristika obveznica. Cijena izdanja utvrdit će se na temelju
prinosa.
Agent i Pokrovitelj izdanja je Zagrebačka banka d.d., Zagreb, Paromlinska 2.
Razdoblje upisa obveznica trajat će pet radnih dana od dana otvaranja upisa,
koji će biti utvrđen i objavljen u javnom pozivu na upis obveznica u dnevnim
novinama. Sukladno odredbi članka 24. stavak 1. Zakona, izdavatelj je obvezan
javni poziv na upis obveznica i prospekt objaviti u roku od 30 dana od dana
dostave rješenja Agencije kojim se odobrava izdavanje obveznica javnom ponudom.
Jedan radni dan nakon zatvaranja razdoblja upisa, Agent i Pokrovitelj izdanja
obavijestit će svakog ulagatelja o rezultatu upisa obveznica.
Razdoblje uplate trajat će jedan radni dan počevši drugog radnog dana nakon
zatvaranja razdoblja upisa.
Sredstva na ime upisa od strane fizičkih osoba Agent izdanja uplatit će u
razdoblju uplate na račun izdavatelja, a prema nalogu koji je fizička osoba dala
potpisom upisnice. Pravne osobe će sredstva na ime upisa obveznica uplatiti u
razdoblju uplate, prema instrukciji plaćanja koju će Agent izdanja poslati
pravnoj osobi jedan radni dan nakon zatvaranja razdoblja upisa.
Dan razdoblja uplate je datum izdanja obveznica.
II. Sukladno odredbi članka 2. stavak 3. Pravilnika o vrsti i visini naknada i
administrativnih pristojbi Hrvatske agencije za nadzor financijskih usluga
(»Narodne novine« br. 45/06 i 11/07) Izdavatelj je kao tijelo javne vlasti
oslobođen od plaćanja naknade i administrativne pristojbe.
U provedenom postupku, utvrđeno je da su zahtjevu Izdavatelja za odobrenje
prospekta o izdavanju obveznica javnom ponudom, priloženi svi prilozi propisani
Zakonom i Pravilnikom te da podneseni prospekt sadrži sve podatke u skladu s
odredbom članka 21. Zakona, slijedom čega je sukladno odredbi članka 22. stavak
4. Zakona, riješeno kao točki 1. izreke.
III. U provedenom postupku utvrđeno je da je Izdavatelj podnio i Zahtjev za
odobrenje objavljivanja podataka prilikom uvrštenja obveznica Izdavatelja u prvu
kotaciju Zagrebačke burze, s određenom dokumentacijom u prilogu.
Sukladno odredbi članka 29. Zakona, vrijednosne papire koje izdaje javnom
ponudom, Izdavatelj je obvezan izdati u nematerijaliziranom obliku i uvrstiti u
kotaciju burze u roku od mjesec dana kada su vrijednosni papiri izdani.
Budući da će u slučaju uspješnog izdanja obveznica javnom ponudom temeljem
odobrenog prospekta, podaci koje je Izdavatelj obvezan objaviti prilikom
uvrštenja svojih obveznica u prvu kotaciju burze, biti različiti od podataka
sadržanih u odobrenom prospektu o izdanju obveznica javnom ponudom, Agencija će
o zahtjevu Izdavatelja za objavljivanje podataka prilikom uvrštenja obveznica u
prvu kotaciju Zagrebačke burze, odlučiti nakon što Izdavatelj Agenciji u roku od
7 dana od isteka roka za uplatu obveznica dostavi obavijest o broju i postotku
upisanih i uplaćenih obveznica, osobama koje su upisale i uplatile obveznice te
obavijest o datumu uključenja predmetnih obveznica u depozitorij Središnje
depozitarne agencije d.d., Zagreb, Heinzelova 62/a, kao i podatke koje je
prilikom uvrštenja obvezan objaviti sukladno odredbi članka 96. stavak 1.
Zakona.
Slijedom navedenog, riješeno je kao u točki 2. izreke.
IV. Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog rješenja.

Klasa: UP/I-451-04/08-11/9
Urbroj: 326-111/08-3
Zagreb, 23. svibnja 2008.

Zamjenik
predsjednika Uprave
**Ivo Šulenta**, v. r.

Rješenje, NN 62/2008-2117
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)